छेड़छाड़, छींटाकशी, फब्तियां। एक सभ्य समाज में ये सारी क्रियाएं कितनी भोंडी लगती हैं। लेकिन देश के अधिकतर इलाकों में आज भी शाम ढलते इन सारी प्रवृत्तियों के लोगों का घेराव आम बात है। ये दुखद है और गुस्सा दिलाने वाला भी। लड़कियों के लिए एक स्वस्थ समाज का निर्माण तभी हो पाएगा जब इन शोहदों और मनचलों पर पूरी तरह से लगाम लगा दी जाए। इसी सिलसिले में एक अच्छी पहल उत्तर प्रदेश पुलिस ने की है। यूपी में महिला सुरक्षा और छेड़खानी से रोकथाम के लिये एंटी रोमियो स्क्वायड की कड़ी में एक और व्यवस्था लागू कर दी गई है। अब शोहदों की पहचान रिकार्ड में दर्ज होगी। यानी इनसे निपटने के लिये पुलिस लिखा-पढ़ी की कार्रवाई में सख्ती दिखाएगी। इसके लिये यूपी पुलिस रेड कार्ड लेकर आ रही है। बच्चियों की सुरक्षा को लेकर यूपी पुलिस ने अनोखी पहल की शुरुआत इलाहाबाद से की है।